9. การควบคุมภายใน

คณะกรรมการบริษัทฯและผู้บริหารมีหน้าที่รับผิดชอบต่อความมีประสิทธิภาพของระบบการควบคุมภายใน
รวมถึงมีการทบทวนและติดตามอยู่เป็นประจำ
เพื่อเพิ่มประสิทธิภาพและลดความสูญเสียจากการดำเนินธุรกิจในสภาวะมีการเปลี่ยนแปลงตลอดเวลา
ทั้งกฎเกณฑ์ ข้อบังคับที่มาจากภาครัฐหรือแม้แต่ตัวบุคคลที่มีส่วนเกี่ยวข้องกับองค์กร
ล้วนเป็นปัจจัยเสี่ยงต่อธุรกิจทั้งสิ้น
ดังนั้นการจัดการกับการควบคุมภายในจึงมีความสำคัญเป็นอย่างยิ่งที่คณะกรรมการบริษัทจะให้ความสนใจและตระหนักอยู่เสมอ
โดยกำหนดให้ทุกหน่วยงานของบริษัท ต้องคำนึงถึงการควบคุมภายในและให้ครอบคลุมทุกด้าน เช่น
ด้านการบริหารและการจัดการทรัพยากรของบริษัท ด้านการเงิน ด้านงานบุคคล และด้านกฎหมาย
เพื่อมิให้เกิดความเสียหายที่รุนแรง และหรือข้อพิพาทจากการละเมิด
และกระทำผิดต่อบริษัทหรือต่อบุคคลที่สามอันนำไปสู่การฟ้องร้องทั้งทางแพ่งและทางอาญา
จากอดีตที่ผ่านมาบริษัทฯ ได้ดำเนินการเรื่องเหล่านี้ผ่านช่องทางต่างๆ ดังนี้

1.  ผ่านการจัดผังองค์กร การออกแบบผังองค์กรให้สอดคล้องกับลักษณะงาน
    พร้อมทั้งกำหนดขอบเขตอำนาจหน้าที่ไว้อย่างชัดเจน
    เพื่อให้เกิดความคล่องตัวและรวดเร็วต่อการปฏิบัติงานภายใต้ภายใต้ข้อจำกัดที่เป็นสากล เช่น
    การจัดตั้งให้มีคณะกรรมการบริษัท
    เป็นผู้กำกับดูแลด้านนโยบายและรับผิดชอบต่อบุคคลที่มีส่วนเกี่ยวข้องกับบริษัท
    คณะผู้บริหารรับผิดชอบต่อผลการดำเนินธุรกิจตามเป้าหมายที่วางไว้ คณะกรรมการชุดย่อย
    ได้แก่ คณะกรรมการตรวจสอบ คณะกรรมการสรรหาและพิจารณาค่าตอบแทน
    รับผิดชอบต่อภารกิจที่ได้รับมอบหมายจากคณะกรรมการบริษัท ในด้านการกำกับดูแลกิจการที่ดี
    รวมถึงฝ่ายต่างๆที่มีการแบ่งงานออกเป็นสายปฏิบัติการและสายสนับสนุน
    ซึ่งได้จัดตั้งขึ้นอย่างเหมาะสมและเพียงพอต่อการดำเนินงาน ทั้งนี้เพื่อให้เกิดการจัดการที่ดี
    เกี่ยวกับควบคุมดูแลและการถ่วงดุลอำนาจกันเองระหว่างผู้ปฏิบัติงานของแต่ละคณะ
    และหรือแต่ละฝ่ายก็ตาม

2.  ผ่านคณะกรรมการตรวจสอบ คณะกรรมการบริษัทฯได้มอบหมายให้คณะกรรมการตรวจสอบทั้ง 3
    ท่านทำหน้าที่ดูแล ติดตาม และพิจารณาความเหมาะสมอย่างเพียงพอหรือไม่
    ของระบบการควบคุมภายใน เนื่องจากสภาวการณ์ที่มีการเปลี่ยนแปลงอยู่ตลอดเวลา
    ทำให้ต้องมีการประเมินอยู่เป็นประจำทุกปี และให้รายงานตรงต่อคณะกรรมการบริษัทฯ

  ในแต่ละปีคณะกรรมการตรวจสอบจะร่วมประชุมกับผู้สอบบัญชีภายนอกของบริษัทฯ คือ บริษัท
  เอินส์ท แอนด์ ยัง จำกัด และผู้ตรวจสอบภายในอยู่เป็นประจำอย่างน้อยไตรมาสละครั้ง
  เพื่อติดตามและสอบถามถึงระบบการควบคุมภายในของบริษัท
  ซึ่งได้รับคำชี้แจงว่ายังไม่พบข้อบกพร่องที่มีสาระสำคัญเกี่ยวกับระบบการควบคุมภายในของบริษัทฯ
  มีเพียงบางรายการเท่านั้นที่ควรได้รับการปรับปรุงแก้ไขให้สมบูรณ์ครบถ้วนทางด้านข้อมูลและเอกสารประกอบ
  ซึ่งหน่วยงานผู้รับผิดชอบได้ดำเนินการเรียบร้อยแล้ว

  สำหรับในการประชุมคณะกรรมการ ครั้งที่ 1/2554 เมื่อวันที่ 1 มีนาคม 2554
  คณะกรรมการบริษัทฯ ได้รับรายงานเบื้องต้นจากคณะกรรมการตรวจสอบ
  เรื่องการประเมินความเพียงพอของระบบการควบคุมภายในประจำปี 2553 มีความเห็นว่าบริษัทฯ
  มีระบบการควบคุมภายในที่เพียงพอและเหมาะสมกับสภาวการณ์ปัจจุบัน
  โดยใช้แบบประเมินของคณะกรรมการกำกับหลักทรัพย์และตลาดหลักทรัพย์ มีขอบเขตครอบคลุมทั้ง
  5 ด้านตามที่กำหนดโดย The Committee of Sponsoring Organization of the
  Treadway Commission (COSO)
  ซึ่งคณะกรรมการบริษัทได้พิจารณาและมีความเห็นสอดคล้องกับคณะกรรมการตรวจสอบที่นำเสนอมา

3.  ผ่านการสร้างวัฒนธรรมองค์กร
    เพื่อสร้างภูมิคุ้มกันให้กับองค์กรและเป็นการวางรากฐานที่ดีในระยะยาว
    ผ่านกลไกที่เรียกว่าวัฒนธรรมองค์กร ด้วยการใช้บุคลากรเป็นแม่แบบในการเชื่อมโยง ได้แก่
    การฝึกอบรม การปลูกฝังจริยธรรมและจรรยาบรรณของบริษัท
    การถ่ายทอดจิตสำนึกที่ดีจากบนลงสู่ล่าง
    การจัดให้มีการปฏิบัติธรรมอย่างต่อเนื่องทั้งพนักงานและครอบครัวของพนักงาน
    ความเอื้ออาทรที่มีต่อกันจากรุ่นสู่รุ่น โดยบริษัทมีความเชื่อว่าไม่มีระบบใดดีที่สุดตลอดเวลา
    เท่ากับการมีบุคลากรที่คิดดี ทำดี
    และมีจิตสำนึกสูงต่ออำนาจหน้าที่และความรับผิดชอบที่ได้รับมอบหมาย
    ซึ่งสิ่งเหล่านี้จะดำรงอยู่ได้เมื่อวัฒนธรรมองค์กรแข็งแรง